मूलभूत सुविधाओं से रहित इन शाखाओं की यह स्थिति देखकर मुझे बरबस "इटालियन सैलून" की याद आ गयी है! शायद आप चौंक गये हों। मैं भी चौंका था, जब हाई स्कूल के दिनों में एक दोस्त ने बताया था कि वह तो इटालियन सैलून में बाल कटवाता है। बाद में उसने राज खोला कि रेलवे स्टेशन परिसर में बैठने वाले नाईयों से वह बाल कटवाता है, जहाँ सुविधा के नाम पर सिर्फ एक छतरी जमीन से गड़े एक छड़ से बँधी होती है- धूप से बचने के लिए। चूँकि यहाँ बाल काटने वाला और कटवाने वाला दोनों "ईंट" पर बैठते हैं, इसलिए ऐसे सैलूनों को "ईटालियन" सैलून कहना चाहिए- उसका कहना था।